覽秀亭詩
作者：范仲淹
朝代：宋

paragraphs: 南陽有絕勝，城下百花洲。
謝公創危亭，屹在高城頭。
盡覽洲中秀，歷歷銷人憂。
作詩刻金石，意垂千載休。
我來亭蚤壞，何以待英遊。
試觀荆棘繁，欲步瓦礫稠。
嗟嗟命良工，美材肆爾求。
曰基復日搆，落成會中秋。
開樽揖明月，席上皆應劉。
敏速迭唱和，醺酣爭獻酬。
老子素不淺，預兹年少儔。
九日重登臨，涼空氛氣收。
風來鴈聲度，雲去山色留。
西郊有潭菊，滿以金船浮。
雅爲君子壽，外物真悠悠。
過則與春期，春時良更優。
焰焰衆卉明，衮衮新泉流。
簫鼓動地喧，羅綺傾城遊。
五馬不行樂，州人爲之羞。
亭焉詎可廢，願此多賢侯。